毛滂
留别邵公言
公言雅知我，良胜我自知。
往年得为僚，税驾清江湄。
觉君有胜致真率仍天资。定交倾盖间，
快语明肝脾。我生七不堪，
百谪将安之。官长笑不骂，
儿童容遨嬉。掾舍等禅房，
竹树含幽姿。其间有閒味，
共此非君谁。驾言写予忧，
欲致车已脂。往披五老云，
下采苍山芝。翛然送日月，
万虑忽若遗。朅来两溪上，
邂逅宽所思。微风送白蘋，
藻芊摇寒漪。水清不受钓，
鱼细安可骑。亦复可怜人，
鸥鹭相委蛇。君岂鸥鹭群，
鵷鸾往追随。所遭即定分，
固有何庸麾。我生傥可用，
岂惜山英移。荣华召食荠，
贫贱亦尝饴。顾今适当还，
捃拾聊充饥。从君借蓑笠，
破雨收江蓠。